Într-o poiană retrasă de pe Valea Doftanei, județul Prahova, au loc din noiembrie 2017 așa-numite „tabere de haiducie”.

Organizate de Asociația Gogu Puiu și Haiducii Dobrogei, ele sunt menite să-i învețe pe participanți tehnici de autoapărare și de supraviețuire în natură, elemente de prim ajutor, topografie și orientare.

Deși programul e asemănător unei tabere de supraviețuire, diferența este că înt-o tabără de haiducie se pune accent și pe religie. Cei care vin aici sunt credincioși ortodocși care, atrași de exemplul oferit de luptătorii din munți din perioada comunistă, vor să se fie pregătăți să apere „Țara și Crucea” la nevoie.

Aici e de notat o nuanță. Chiar dacă în centrul taberelor de haiducie este pregătirea fizică, pentru unii dintre participanți reuniunile par mai mult o șansă de a discuta fără rețineri despre pericolele pe care le văd ei la adresa societății așezate pe baze creștine, ce țin de morala religioasă.